钦定古今图书集成/明伦汇编/官常典/第123卷 > 《明故衍圣公孔贞干墓志铭》前人
## 钦定古今图书集成/明伦汇编/官常典/第123卷 > 《明故衍圣公孔贞干墓志铭》前人

嘉靖丙辰，衍圣孔公以入贺万寿来京师。先是，已遘
疾，久未愈。时秋暑蕴隆，或劝之可疏勿行。公曰：“其可
爱身而忘君乎？”乃携其冢嗣尚贤以随，力疾前进。至
则未及拜庆，疾增剧，以八月八日卒于赐第正寝。上
闻惊悼，诏问“致疾何由，殒何亟也。”命礼卿临祭，凡祭
九坛，即命尚贤嗣其爵，给驿扶榇以还，遣行人何煃
护送。尚贤年方稚，敕山东抚按谕孔氏族人“善视之，
否治罪。”皇上崇念圣裔，恩礼优至如此。公，先师孔子
六十三世孙，讳贞干，字用济，“可亭”其号也。祖讳弘绪，
考讳闻韶，俱袭封衍圣公。祖妣李氏，太师文达公女；
前妣李氏，太师文正公女；今母卫氏，宣城伯璋之女；
俱封夫人。公历世外内，远承圣裔，茂哲夙就，动容率
礼。顷上疏言“族属繁，家范日弛，往往违度干纪，无以
仰称朝廷崇重至意。”上特赐敕，命公督率族长管束，
而重戒其不率者。君子谓公得正家之法，平居慎默
而和易，遇贤士大夫，执礼恭甚。虽被爵上公，循循如
儒生，可谓不忝于大圣人之后者矣。公生正德己卯
十一月七日，得年仅“三十有八。”元配张夫人先卒，兹
葬与公合。子男一，即尚贤聘吾子之长女。女一，许配
翰林检讨梁绍儒子。卜以明年二月十八日葬公于
孔林祖茔之次。尚贤以梁君所为状，来请予铭。予与
先成庵公及公两世雅相契好，以予求婚，遂许聘焉。
成庵之葬，予既铭之矣。兹甫数年而铭其两世，能无
悲乎！然奚忍弗铭？《铭》曰：“恭以致其身，匪忝乎臣；义以
正其家，人匪昵乎亲，胡弗永其龄？”嗟乎可亭！其生也，
顺事而殁以宁。